মাইক্রোসফট কর্পোরেশন
মাইক্রোসফট কর্পোরেশন () যুক্তরাষ্ট্র ভিত্তিক একটি কম্পিউটার প্রযুক্তি প্রতিষ্ঠান। এটি বিভিন্ন কম্পিউটার ডিভাইসের জন্য সফটওয়্যার তৈরি, লাইসেন্স দেওয়া এবং পৃষ্টপোষকতা করে থাকে। এটির সদর দপ্তর যুক্তরাষ্ট্রের ওয়াশিংটন অঙ্গরাজ্যের রেডমন্ড শহরে অবস্থিত। এদের সবচেয়ে জনপ্রিয় সফটওয়্যারগুলো হল মাইক্রোসফট উইন্ডোজ অপারেটিং সিস্টেম এবং মাইক্রোসফট অফিস। ১৯৭৫ সালের ৪ এপ্রিল মাইক্রোসফট প্রতিষ্ঠিত হয়।
এমএস-ডস
এমএস-ডস প্রথম ১৯৮১ সালে প্রকাশ পায় এবং ২০০০ সালে এর উন্নয়ন বন্ধের আগ পর্যন্ত এর আটটি সংস্করণ বের হয়। একটি প্রোগ্রামিং ভাষা কোম্পানি থেকে বৃহত্তর সফটওয়্যার কোম্পানিতে মাইক্রোসফটের উত্তরণের পেছনে এমএস-ডস ছিল প্রধান একটি পণ্য। এটি কোম্পানিটিকে অস্তিত্ত্ব ও প্রসারের জন্য প্রয়োজনীয় লাভ ও বাজার সম্পদের ব্যবস্থা করে দেয়।